SKRIFTLIG FORESPØRGSEL E-1173/02

af Nelly Maes (Verts/ALE) til Kommissionen

(24. april 2002)

Om: Våbenembargo mod Israel: Indstilling af det militære samarbejde med Israel

En lang række EU-lande har samarbejdsforbindelser med den israelske forsvarsindustri og støtter dermed Israels forsvarsapparat. Der henvises navnlig til EU's støtte (som led i det femte forskningsrammeprogram) til en israelsk våbenvirksomhed (Israel Aircraft Industries) med henblik på forskning i civile anvendelsesformål for små ubemandede fly (de såkaldte UAV'er). Der er tale om 10 mio. EUR fordelt på to programmer over 2 ½ år. Alle ved, at våbenvirksomheder let kan omdanne civile anvendelsesformål til militære anvendelsesformål. I dette tilfælde betaler EU en undersøgelse af, om der ud over militære også findes civile anvendelsesmuligheder.

Kan Kommissionen forelægge Parlamentet en liste over alle militære samarbejdsaftaler mellem EU og Israel? Er Kommissionen villig til at suspendere også dette samarbejde, så længe den israelske regering i bredt omfang krænker menneskerettighederne? Kan Kommissionen forelægge en liste over det (eventuelle) militære samarbejde mellem EU og den palæstinensiske selvstyremyndighed?

Undersøger Kommissionen, om alle transaktioner med Israel bør afvises som led i adfærdskodeksen for våbeneksport? Hvornår vil resultaterne af en sådan undersøgelse foreligge?

Svar afgivet på Kommissionens vegne af Christopher Patten

(11. juni 2002)

UAV-forskning er en mindre aktivitet i det femte forskningsrammeprograms nøgleaktion Aeronautics under programmet til fremme af konkurrenceevne og bæredygtig vækst. Arbejdet på dette område er strengt begrænset til udviklingen af UAV'er.

Samarbejdet med Israels organer sker i henhold til aftalen om videnskabeligt og teknisk samarbejde som led i femte forskningsrammeprogram mellem EU og Israel, der udelukker enhver form for militær forskning. Der forekommer derfor ikke noget aspekt af militært samarbejde mellem Fællesskabet og Israel i de pågældende UAV-projekter.

Forskningsarbejdet koncentrerer sig om udviklingen af de civile og kommercielle UAV-anvendelser, navnlig inden for miljøkontrol, kommunikationsformidling og jordobservation, samt om sikker integration af civil anvendelse af UAV'er i lufttrafikreguleringen.

Fællesskabets bidrag til Israel Aircraft Industries for denne forskningsvirksomhed beløber sig til mindre end 1,5 mio. EUR.

Listen over de bilaterale aftaler, som Det Europæiske Fællesskab (alene eller i visse tilfælde sammen med medlemsstaterne) har indgået med Israel, vil blive sendt direkte til det ærede medlem og til Parlamentets generalsekretariat. Det af det ærede medlem anvendte udtryk EU aftale er ikke korrekt, eftersom Den Europæiske Union som sådan ikke er kontraherende part i nogen bilateral aftale med Israel.

Skønt Kommissionen er meget bekymret over den nuværende situation i Mellemøsten, mener den, at det er vigtigt at opretholde forbindelserne med Israel, og at suspension af associeringsaftalen ikke vil gøre de israelske myndigheder mere forstående for denne bekymring. For øjeblikket mener Kommissionen, at det vil være mere hensigtsmæssigt at anvende associeringsaftalens mekanismer for at overbevise de israelske myndigheder om dens synspunkter på alle niveauer.

Den Europæiske Union har ikke noget militært samarbejde med Den Palæstinensiske Myndighed. EU gennemfører dog sammen med denne et program til bekæmpelse af terrorisme, der finansieres gennem den fælles udenrigs- og sikkerhedspolitik (FUSP) og er baseret på en fælles aktion. Dette program omfatter særlige bistands- og uddannelselsesmoduler for myndighedens sikkerhedstjenester (kriminaltekniske metoder, undersøgelsesteknikker, uddannelse i menneskerettigheder o.s.v.), som gennemføres af medlemsstaternes organer under ledelse af EU's særlige rådgiver i Ramallah, Nils Ericsson. Dette projekt er mærkbart blevet ramt af Israels militære aktioner i de palæstinensiske områder. Det kriminaltekniske laboratorium, som programmet har bidraget til at finansiere, blev ødelagt af den israelske hær i december 2001.

Adfærdskodeksen for våbeneksport er et instrument, som anvendes af medlemsstaterne. Kommissionen har ingen magt eller kompetence til at overvåge medlemsstaternes anvendelse heraf.